《双双燕 其二 客兖州寻梅花不遇》
清代·俞士彪

渐春到了，叹屡负佳期，经年久客。拟将梅蕊，寄与故园消息。

踏客相寻南陌，浑不见、枝头春色。想应笑我羁愁，故故收香藏白。

犹忆。小楼欢适。正斜亸香肩，玉纤轻摘。而今憔悴，花也共人岑寂。

淡月暗笼窗槅，但梦想、年时妆额。空恨驿使难逢，强奏一声羌笛。

作者简介：原名佩，字季瑮，浙江钱塘（今杭州市）人。诸生，曾官崇仁县丞。与毛先舒、徐士俊、丁澎、毛奇龄、张台柱、洪升等唱和。著有《玉蕤词钞》。